Managerul Spitalului Județean Suceava: În ultima săptămână am avut 20 de decese / În statistica oficială apar cinci

Noul manager al Spitalului Județean Suceava, Florin Filip, a declarat că doar în ultima săptămână, în unitatea medicală s-au înregistrat 20 de decese din cauza COVID-19, însă în statistica oficială au fost comunicate doar cinci, scrie Obiectiv de Suceava.

Declarația managerului spitalului vine după ce Manuela Trifan, directorul interimar al DSP Suceava, a declarat duminică, pentru Libertatea, că nu a mai primit nicio listă cu decese, de o săptămână, din partea Spitalului Județean.

”Din datele pe care le avem, până ieri am avut 20 de decese, în ultima săptămână. Voi clarifica cu DSP-ul și vom reveni cu un comunicat pentru a lămuri situația”, a declarat luni managerul Spitalului Județean, medicul Florin Filip.

Mai precis, în intervalul 23 -30 martie, la Suceava ar fi murit 20 de oameni, confirmați cu Covid 19, iar spitalul sucevean a raportat două decese pe data de 23 martie, cu mențiunea că persoanele respective au murit din 22 martie. Alte două decese au fost raportate pe data de 24 martie, iar pe data de 25 martie, în raportările oficiale, la Suceava apar trei decese.

Sursa foto: Suceava News